钦定古今图书集成/明伦汇编/氏族典/第084卷 > 胡则
## 钦定古今图书集成/明伦汇编/氏族典/第084卷 > 胡则

按《宋史胡则传》：“则字子正，婺州永康人。果敢有材气。
以进士起家，补许田县尉，再调宪州录事参军。时灵、
夏用兵，转运使索湘命则部送刍粮，为一月计。则曰：
‘为百日备，尚恐不支’。湘惧，遣则入奏，太宗因问以边
策，对称旨。湘为河北转运使，奏改秘书省著作佐郎，
签书贝州观察判官事。后以太常博士提举两浙榷”
茶，就知睦州，徙温州。岁馀，提举江南路银铜场、铸钱
监，改江、淮制置发运使，累迁尚书户部员外郎。真宗
幸亳还，擢三司度支副使。初，丁谓客许田，则厚遇之，
谓贵显，故则骤进用。谓罢政事，出则为京西转运使，
迁礼部郎中。部内民讹言相惊，至遣使安抚乃定。坐
是徙广西路转运使，复为发运使，累迁太常少卿。干
宁初，坐丁谓党，降知信州，徙福州，以右谏议大夫知
杭州，入权吏部流内铨，坐失举，复为太常少卿、知池
州。未行，复谏议大夫、知永兴军，徙河北都转运使，以
给事中权三司使。通京东西、陕西盐法，人便之。初，则
在河北，御史王沿尝就则假官舟贩盐，又以其子为
名祈买酒场，张宗诲摘发之，出则知陈州。逾月，授工
部侍郎、集贤院学士。刘随上疏言则奸贪，后徙杭州，
再迁兵部侍郎，致仕，卒。